《松台同叶化甫何元伟二年丈舟中夜酌》
明代·陈吾德

星聚天门暮霭收，连枝今作异乡游。尊前歌动青云色，峡里寒生紫塞秋。

献赋风尘还白首，著书岁月自罗浮。酒醒吾亦悲渔父，明发天涯放钓舟。

作者简介：（1528—1589）明广东归善人，字懋修，号有斋，一作省斋。嘉靖四十四年进士。授行人。隆庆三年擢工科给事中，以谏市珍宝斥为民。神宗即位，起兵科。万历元年进右给事中。张居正当国，谏官言事必先请，吾德独不往、寻屡以事力争，益忤居正，出为饶州知府。御史承风借端诬劾，谪马邑典史。又劾其莅饶时违制讲学，除名为民。居正死，起官，终湖广佥事。有《谢山存稿》。